
Kisemlősök ökofaunisztikai vizsgálata NATURA 2000 erdei és vizes élőhelyek összehasonlításában, fókuszálva a csalitjáró pocok előfordulására

A vizes élőhelyek (wetlands) nagyon fontosak a kisemlős közösségek számára. A csalitjáró pocok a leginkább azokon a nedves réteken érzi jól magát, amik erősen és sűrűn borítottak fűfélékkel és cserjékkel. A jelen dolgozat alapvető célkitűzése az volt, hogy komplex ökofaunisztikai értékelés keretén belül a két kiemelt természetvédelmi területhez kötődő monitorozási eredményeket a védett csalitjáró pocokra fókuszálva szintetizálja, ami egyben a csalitjáró pocok erdei és wetland ökoszisztémában megjelenő fogási eredményei alapján összehasonlítja kisemlős közösségekben megjelenő dominancia viszonyait, más fajokkal történő együttes előfordulását, a kimutatott kisemlős együttesek diverzitásának tér és időbeli különbségét.
A két, nagyban eltérő élőhely közül az erdei élőhely esetében az évek nem gyakoroltak jelentős hatást a kisemlős közösségekre. Ezzel ellentétben az évszakoknak már lényeges befolyásoló szerepe volt. A csalitjáró pocok egyik élőhelyen sem volt domináns faj, de mind a síkvidéki erdő, mind a magas sásos kisemlős közösségében stabil helyet foglal el, ami alapján megállapítható, hogy jó alkalmazkodó képességekkel rendelkezik.
Ahogy az már számos nemzetközi szakirodalomban kifejtésre került, a kisemlős közösségek összetétele az erdei élőhelyeken nem véletlenszerű, ugyanis az erdőterület szerkezete és sokfélesége, illetve az egyes fajok táplálék specializációja határozza meg. A másik, szerkezetileg egyszerűbb felépítésű, bár annál nagyobb jelentőséggel bíró Kis-Balaton területén mind az évek, mind az évszakok szignifikáns hatását mutattuk ki. Ennek oka feltehetően a kevésbé komplex struktúra, amire a kisebb tényezők is nagyobb hatást fejtenek ki, ellentétben az erdei ökoszisztémákkal.



